10ปีกองทุนเพิ่มขึ้น4แสนบัญชี
10 ปี โครงการให้เงินทำงานผ่านกองทุนรวม ปั้นผู้ลงทุนเพิ่ม 4 แสนบัญชี เติบโต 13.8%
18 ธ.ค. 2555

10 ปี โครงการให้เงินทำงานผ่านกองทุนรวม ปั้นผู้ลงทุนเพิ่ม 4 แสนบัญชี เติบโต 13.8%
นายภากร ปีตธวัชชัย รองผู้จัดการสายงานการตลาด ตลาดหลักทรัพย์แห่งประเทศไทย เปิดเผยว่า โครงการให้เงินทำงานผ่านกองทุนรวม ซึ่งดำเนินการมาอย่างต่อเนื่องเป็นปีที่ 10 มีจำนวนผู้ลงทุนในกองทุนรวมเพิ่มขึ้นอย่างต่อเนื่องจาก 2.9 ล้านบัญชี ในปี 2554 เป็น 3.3 ล้านบัญชี ในปี 2555 หรือเพิ่มขึ้น 13.8%
โครงการดังกล่าวเป็นความร่วมมือของตลาดหลักทรัพย์ สมาคมบริษัทจัดการลงทุน และบริษัทหลักทรัพย์จัดการกองทุนรวม (บลจ.) มุ่งสร้างความรู้ความเข้าใจ และรณรงค์ให้ผู้ออมและผู้ลงทุนได้ใช้ประโยชน์จากการลงทุนในกองทุนรวมอย่างเต็มที่ โดยให้ความรู้ผ่านสื่อประเภทต่างๆ การอบรมสัมมนาและกิจกรรมทั้งในกรุงเทพฯ และต่างจังหวัด 
สำหรับการจัดมหกรรมลดภาษีนาทีสุดท้ายด้วย LTF-RMF ในปีนี้ จะจัดขึ้นตั้งแต่วันที่ 20-23 ธ.ค.นี้ ที่ศูนย์การค้าเซ็นทรัลเวิลด์ โดยมีกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) กว่า 150 กองทุน จาก 18 บลจ.ชั้นนำ และกองทุนรวมอื่นที่มีนโยบายหลากหลายกว่า 1,300 กองทุน มาให้เลือกลงทุน 
“คาดว่างานในครั้งนี้จะได้รับการตอบรับเพิ่มมากขึ้นจากปีที่ผ่านมา เนื่องจากผู้ลงทุนมีความเข้าใจมากขึ้นเกี่ยวกับการลงทุนในกองทุนรวม ซึ่งไม่เพียงลงทุนเพื่อรับสิทธิภาษี แต่ยังกระจายความเสี่ยง เพิ่มโอกาสรับผลตอบแทน” นายภากร กล่าว
นายสมจินต์ ศรไพศาล นายกสมาคมบริษัทจัดการลงทุน กล่าวว่า ปีนี้กองทุน LTF-RMF ให้ผลตอบแทนที่ดีมาก โดยเฉพาะผู้ที่ทยอยลงทุน หรือลงทุนอัตโนมัติมาทุกเดือนโดยสม่ำเสมอ